Der er kun de sølle rester tilbage efter en brand i en campingvogn mandag aften. Campingvognen stod på en campingplads på Skydebanevej i Aalborg, og da meldingen om branden indløb klokken 22.10 var beredskabets første opgave at sikre sig, at der ikke var nogen i campingvognen. - Vi var usikre på, om der var nogen derinde. Det er det springende punkt, når det handler om en campingvogn på en beboet campingplads, så de første minutter er altid hektiske. Der var dog ikke nogen i campingvognen, siger Jakob Schmidt, der er indsatsleder ved Nordjyllands Beredskab. Han fortæller, at campingvognen formentlig er brændt ned på 10-12 minutter. - Det gik lynende stærkt. Der var meget kunststof og let antændeligt materiale, så det brændte hurtigt og smeltede hurtigt ned. Campingvognen er totalt væk nu – den er nede i 30 centimeters højde, siger indsatslederen. Flammerne spredte sig ikke, da campingvognen lå for sig selv. Desuden har det våde vejr de seneste dage gjort risikoen for spredning af brand betydeligt mindre. Det er uvist, hvad der er årsag til branden. Nordjyllands Beredskab har været i kontakt med campingvognens ejer.

Referat:
Beredskabet frygtede for en stund, at der var nogen inde i den brændende campingvogn.